b"\n_START_ARTICLE_\nAstronavt\n_START_PARAGRAPH_\nAstron\xc3\xa1vt (starogr\xc5\xa1ko astron - zvezda + nauta - mornar) je udele\xc5\xbeenec odprave v vesoljski prostor. Prvi \xc4\x8dlovek v vesoljskem prostoru na tirnici okrog Zemlje je bil ruski voja\xc5\xa1ki pilot, tedaj major, Jurij Aleksejevi\xc4\x8d Gagarin leta 1961. Za astronavta obstajajo \xc5\xa1e enakovredni nazivi: ruskega izvora kozmon\xc3\xa1vt, francoskega izvora spation\xc3\xa1vt in novej\xc5\xa1i naziv kitajskega izvora tajkon\xc3\xa1vt. _NEWLINE_Med najbolj znane astronavte sodijo \xc5\xa1e: Alan Bartlett Shepard mlaj\xc5\xa1i, Neil Armstrong, John Glenn, Eileen Colins, Shannon Lucid, Michael Melvil, German Stepanovi\xc4\x8d Titov, Valentina Tere\xc5\xa1kova, Vladimir Mihajlovi\xc4\x8d Komarov, Svetlana Jevgenjevna Savicka, Valerij Poljakov, Sally Kristen Ride in Yang Liwei.\n_START_SECTION_\nPoimenovanje\n_START_PARAGRAPH_\nVesoljski popotnik, ki ga zaposluje Ruska vesoljska agencija (oz. predhodni Sovjetski vesoljski program), se imenuje kozmonavt (rusko \xd0\xba\xd0\xbe\xd1\x81\xd0\xbc\xd0\xbe\xd0\xbd\xd0\xb0\xd0\xb2\xd1\x82), katerega izvor se najde v starogr\xc5\xa1kih besedah kozmos (vesolje) in nautes (mornar). _NEWLINE_V ZDA in ve\xc4\x8dinoma v Zahodni Evropi je vesoljski popotnik imenovan astronavt, ki tudi izhaja iz stare gr\xc5\xa1\xc4\x8dine \xc3\xa1stron (zvezda) in nautes (mornar). Po navadi sta kozmonavt in astronavt sinonima v vseh jezikih in izbira uporabe je po navadi politi\xc4\x8dno motivirana. Toda, v ZDA, je sam naziv astronavt dodeljen \xc5\xbee osebi ob pri\xc4\x8detku urjenja, medtem ko v Rusiji dobi naziv \xc5\xa1ele potem, ko uspe\xc5\xa1no opravi vesoljski polet. Prva znana uporaba beseda astronavt je zabele\xc5\xbeena leta 1930 v kratkem delu The Death's Head Meteor avtorja Neila R. Jonesa. 14. marca 1995 je astronavt Norman Thagard postal prvi Ameri\xc4\x8dan, ki je bil v ruskem raketoplanu in tako postal prvi ameri\xc5\xa1ki kozmonavt. _NEWLINE_Evropski (izven Zdru\xc5\xbeenega kraljestva) vesoljski popotniki so v\xc4\x8dasih, \xc5\xa1e posebej pa v frankofonskih dr\xc5\xbeavah, poimenovani spationavti. Beseda ima starogr\xc5\xa1ko-latinski izvor in sicer spatium (latinsko vesolje) in nautes (starogr\xc5\xa1ko mornar). Do sedaj Evropa ni sama poslala nobene vesoljske odprave, ampak v sodelovanju z Rusijo in ZDA._NEWLINE_Tajkonavt je ob\xc4\x8dasen angle\xc5\xa1ki izraz za astronavta s Kitajske. Sam izraz se je pojavil maja 1998, ko ga je Chiew Lee Yih (\xe8\xb5\xb5\xe9\x87\x8c\xe6\x98\xb1) iz Malezije uporabil na internetu. Skoraj isto\xc4\x8dasno je Chen Lan sestavil ta izraz za potrebe zahodnih medijev in sicer t\xc3\xa0ik\xc5\x8dng (\xe5\xa4\xaa\xe7\xa9\xba), dobesedno veliko brezprostorje (kitajski izraz za vesolje). V sami Kitajski pa \xc5\xbee dalj \xc4\x8dasa uporabljajo naziv y\xc7\x94h\xc3\xa1ng yu\xc3\xa1n (\xe5\xae\x87\xe8\x88\xaa\xe5\x91\x98, \xc2\xbbvesoljski navigator\xc2\xab). Najbli\xc5\xbeji izraz za taikong je kolokvializem t\xc3\xa0ik\xc5\x8dng r\xc3\xa9n (\xe5\xa4\xaa\xe7\xa9\xba\xe4\xba\xba, \xc2\xbbvesoljski \xc4\x8dlovek\xc2\xab), ki se nana\xc5\xa1a na ljudi, ki so bili v vesolju. Uradni angle\xc5\xa1ki izraz, ki ga uporablja Kitajska v uradnih dokumentih, pa je astronavt (\xe8\x88\xaa\xe5\xa4\xa9\xe5\x91\x98; h\xc3\xa1ngti\xc4\x81n yu\xc3\xa1n)._NEWLINE_V sloven\xc5\xa1\xc4\x8dini je generi\xc4\x8dni izraz za osebo, ki je usposobljena za vesoljski polet, ves\xc3\xb3ljec."